paragraph_text: Prvenstvo Zagrebačkog nogometnog podsaveza 1932./33. bilo je četrnaesto po redu nogometno natjecanje u organizaciji Zagrebačkog nogometnog podsaveza. Natjecanje u 1. A razredu započelo je 20. studenog 1932. godine. Zbog reorganizacije jugoslavenskog nogometnog prvenstva koje je igrano cijelu 1933. godinu, najjači klubovi Zagrebačkog nogometnog podsaveza, HAŠK, Građanski i Concordia nisu mogli nastaviti proljetni dio natjecanja u prvenstvu ZNP-a. Proljetni dio natjecanja u 1. A razredu nastavili su Viktorija, Željezničar i Šparta. Viktorija je u posljednjoj utakmici 23. travnja 1933. godine pobjedom nad Špartom 3:0 osvojila naslov prvaka.